'Katastrofies': 65% se onderwystyd het al verlore gegaan | Netwerk24
Deur Christiaan Du Plessis 24 Julie 2021 14:39
Angie Motshekga, minister van basiese onderwys, sê 65% se onderwystyd het al as gevolg van die roterende rooster wat skole weens die Covid-19-pandemie volg, verlore gegaan.
Sy het Saterdagoggend 'n nuuskonferensie toegespreek en die situasie as katastrofies beskryf, veral die
uitwerking op die grondslagfase.
Hoërskole sal nog onbepaald van 'n roterende rooster gebruik maak, al is die plan dat laerskole wat aan die Covid-19-maatreëls voldoen op 2 Augustus na volle kapasiteit mag terugkeer.
Dit sal die eerste keer wees dat alle laerskoolkinders elke dag skool toe mag gaan sedert die inperkingsmaatreëls verlede Maart ingestel is.
Sommige skole het byna 2 000 leerlinge, dus kon almal nie elke dag skoolgaan nie, sê Motshekga.
Angie Motshekga, minister van basiese onderwys, praat Saterdag op 'n mediakonferensie oor die heropening van skole. Foto: GCIS
"Die gesondheid en veiligheid van leerlinge kom eerste, maar die gevolge van Covid-19 is verwoestend."
Jaco Deacon, adjunk- uitvoerende hoof van die Federasie van Beheerliggame van Suid-Afrikaanse Skole (Fedsas), sê egter hoewel die uitwerking van Covid-19 op die geleerdheid van leerlinge drasties van skool tot skool verskil, moet die departement beter verduidelik waarom álle hoërskole nie ook na "normaal" kan terugkeer nie.
Motshekga het ook Saterdag bevestig skole is gereed om Maandag te heropen, hoewel pres. Cyril Ramaphosa die laaste sê sal hê wanneer hy die land Sondag oor die jongste inperkingsmaatreëls toespreek.
Basil Manuel, uitvoerende hoof van die onderwysvakbond Naptosa, meen die minister het dit op die mediakonferensie laat lyk of "Suid-Afrika 'n Eerstewêreldland is", omdat sy nie genoeg oor die uitdagings gepraat het nie.
Simone Geyer, adjunk-direkteur-generaal van die departement, het gesê skole en provinsies is in verskillende stadiums van gereedheid om leerlinge Maandag ná afloop van die wintervakansie terug te verwelkom.
Daar sal gefokus word op maatreëls soos die verskaffing van water en maskers aan skole en die handhawing van 'n gesonde afstand.
Meer as 47 000 mense is aangestel om siftings by skole te doen voordat leerlinge en personeel tot die skoolterrein toegelaat word. Termometers is aan alle skole verskaf.
Motshekga het bekend gemaak sowat 517 000 werkers in die onderwyssektor is ingevolge die sektorale benadering van die nasionale inentingsprogram ingeënt.
Die mikpunt was om 582 564 onderwysers en ander personeel in te ent en dus is 89% van mense ingeënt.